បាតុកម្ម​ប្រឆាំង​ភាព​អយុត្តិធម៌​ជាតិសាសន៍​នៅ​សហរដ្ឋអាមេរិក​កាន់តែ​ខ្លាំងក្លា​ឡើង
នៅ​ក្នុង​ទីក្រុង Austin បុរស​ម្នាក់​បាន​ស្លាប់ នៅ​ពេល​ដែល​មាន​ជន​ម្នាក់​បាន​បាញ់​ទៅ​លើ​ក្រុម​បាតុករ​ដែល​តវ៉ា​ក្នុង​បាតុកម្ម «ជីវិត​ពលរដ្ឋ​ស្បែក​ខ្មៅ​មាន​តម្លៃ»។
បាតុករបាននាំគ្នាតវ៉ានៅតាមដងផ្លូវមួយចំនួនតាមបណ្ដាទីក្រុងក្នុងសហរដ្ឋអាមេរិកដើម្បីទាមទារឲ្យមានការយកចិត្តទុកដាក់លើភាពអយុត្តិធម៌ជាតិសាសន៍។ បាតុកម្មនៅក្នុងទីក្រុង Portland រដ្ឋ Oregon បន្តធ្វើឡើងអស់រយៈពេលពីរខែមកហើយ ចាប់តាំងពីការស្លាប់របស់លោក George Floyd កាលពីថ្ងៃទី ២៥ ខែឧសភាមក។ លោក Floyd គឺជាបុរសស្បែកខ្មៅ ដែលបានស្លាប់ក្រោមសមត្ថកិច្ចប៉ូលិស ក្នុងទីក្រុង Minneapolis រដ្ឋ Minnesota។ រដ្ឋបាលរបស់លោកប្រធានាធិបតី Donald Trump បានបញ្ជូនកងកម្លាំងប៉ូលិសសហព័ន្ធទៅកាន់ទីក្រុង Portland ដើម្បីបង្ក្រាបបាតុករ ដែលធ្វើឲ្យបាតុកម្មកាន់តែមានសន្ទុះខ្លាំងឡើង។ បាតុករឥឡូវនេះកំពុងតែតវ៉ាប្រឆាំងនឹងវត្តមានកងកម្លាំងប៉ូលិសសហព័ន្ធនៅក្នុងទីក្រុងនេះ។ នៅក្នុងទីក្រុង Seattle រដ្ឋវ៉ាស៊ីនតោន ប៉ូលិសប្រើគ្រាប់បែកផ្សែងនិងឧស្ម័នបង្ហូរទឹកភ្នែកទៅលើហ្វូងបាតុករ និងបានចាប់ខ្លួនបាតុករចំនួន ៤៥ នាក់ កាលពីថ្ងៃសៅរ៍ បន្ទាប់ពីបាតុកម្មនៅក្នុងទីក្រុងនេះក្លាយទៅជាហិង្សា។ ប៉ូលិសបាននិយាយថា ប៉ូលិសជាង ២០ នាក់បានរងរបួស។ កាលពីយប់ថ្ងៃសៅរ៍នេះដែរ នៅក្នុងទីក្រុង Austin រដ្ឋ Texas បុរសម្នាក់បានស្លាប់ នៅពេលដែលមានជនម្នាក់បានបាញ់ទៅលើក្រុមបាតុករដែលតវ៉ាក្នុងបាតុកម្ម «ជីវិតពលរដ្ឋស្បែកខ្មៅមានតម្លៃ»។ គណនីប្រព័ន្ធផ្សព្វផ្សាយនានាបានឲ្យដឹងថា បុរសម្នាក់នោះប្រហែលជាបានដើរទៅជិតរថយន្តមួយគ្រឿងដោយមានកាំភ្លើងក្នុងដៃ មុនពេលដែលលោកត្រូវបានគេបាញ់។ អភិបាលក្រុង Austin លោក Steve Adler បានថ្លែងក្នុងសេចក្ដីថ្លែងការណ៍មួយថា៖ «អ្វីដែលខ្ញុំដឹងគឺថា មនុស្សម្នាក់បានស្លាប់ ពេលកំពុងតវ៉ា។ វាគឺជារឿងដ៏រន្ធត់មួយ»។ លោកថ្លែងថា លោក«មានការតក់ស្លុត និងភ្ញាក់ផ្អើលយ៉ាងខ្លាំង»។ នៅទីក្រុង Louisville រដ្ឋ Kentucky បាតុករប្រដាប់ដោយអាវុធមួយក្រុមបានស្នើឲ្យមានការស្រាវជ្រាវរកយុត្តិធម៌សម្រាប់អ្នកស្រី Breonna Taylor ដែលជាស្ត្រីស្បែកខ្មៅម្នាក់។ អ្នកស្រី Breonna Taylor បានស្លាប់នៅក្នុងទីក្រុងនេះ នៅពេលដែលប៉ូលិសបានចូលទៅក្នុងផ្ទះរបស់អ្នកស្រីដោយមិនបានជូនដំណឹងជាមុន ដោយប្រើដីកាឆែកឆេរដែលមិនតម្រូវឲ្យគោះទ្វារជាមុន ហើយប៉ូលិសក៏បានបាញ់អ្នកស្រី។ មិត្តប្រុសរបស់អ្នកស្រីបានបាញ់ទៅលើប៉ូលិសមុន ដោយគិតថា ប៉ូលិសទាំងនោះគឺជាអ្នកលួចចូលផ្ទះដោយគ្មានការអនុញ្ញាត។ ប៉ូលិសម្នាក់ត្រូវបានដេញចេញពីតំណែងនៅក្នុងហេតុការណ៍នោះ ប៉ុន្តែនៅមិនទាន់មានការចោទប្រកាន់អ្វីលើប៉ូលិសផ្សេងទៀតនោះទេ។ មេដឹកនាំក្រុម NFAC ដែលជាក្រុមសកម្មប្រយុទ្ធស្បែកខ្មៅប្រដាប់ដោយអាវុធដែលមានការពាក់ព័ន្ធនៅក្នុងការតវ៉ាទាំងនោះ និយាយថា លោកចង់ឲ្យប៉ូលិសស៊ើបអង្កេតទៅលើករណីស្លាប់របស់អ្នកស្រី Taylor ឲ្យមានតម្លាភាពជាងនេះ។ ប៉ូលិសនិយាយថា សមាជិក ៣ នាក់នៃក្រុម NFAC បានរងរបួសកាលពីថ្ងៃសៅរ៍ នៅពេលដែលអាវុធមួយរបស់ក្រុមនេះបានរាកៃដោយចៃដន្យ៕